b"\n_START_ARTICLE_\nFutbol Club Atl\xc3\xa8tic de Sabadell\n_START_SECTION_\nHist\xc3\xb2ria\n_START_PARAGRAPH_\nEl club va ser fundat l'any 1909 per Jaume Rovira, ingressant a la Federaci\xc3\xb3 Catalana l'agost de 1910._NEWLINE_Fou un destacat club durant la primera meitat de segle XX. Rivalitz\xc3\xa0 amb l'altre club de la ciutat, el Centre d'Esports, principalment a la segona meitat de la d\xc3\xa8cada de 1910, \xc3\xa8poca en qu\xc3\xa8 milit\xc3\xa0 a la m\xc3\xa0xima categoria del Campionat de Catalunya de futbol. Ascend\xc3\xad a primera categoria a finalitzar la temporada 1914-15, en qu\xc3\xa8 es proclam\xc3\xa0 campi\xc3\xb3 de Segona. La temporada 1918-19 acab\xc3\xa0 en la sisena i darrera posici\xc3\xb3 del campionat i hagu\xc3\xa9 de disputar una promoci\xc3\xb3 amb el CE Europa, perdent-la i baixant de categoria. La seg\xc3\xbcent temporada tamb\xc3\xa9 fou dolenta. Acab\xc3\xa0 \xc3\xbaltim a la Primera B i torn\xc3\xa0 a disputar una promoci\xc3\xb3 de descens, aquest cop davant el FC Martinenc i la torn\xc3\xa0 a perdre, baixant a la Segona Categoria (tercer nivell)._NEWLINE_La temporada 1921-22 es proclam\xc3\xa0 campi\xc3\xb3 de Barcelona de Segona Categoria i aconsegu\xc3\xad retornar a la Primera B. Durant les seg\xc3\xbcents onze temporades es mantingu\xc3\xa9 en aquesta categoria, superant tres promocions de descens davant Reus Deportiu, FC Palafrugell i UD Girona. Per\xc3\xb2 en acabar la temporada 1932-33, l'Atl\xc3\xa8tic Sabadell descend\xc3\xad finalment al tercer nivell del futbol catal\xc3\xa0. El club comen\xc3\xa7\xc3\xa0 a perdre pistonada i acab\xc3\xa0 desapareixent._NEWLINE_Els colors del club eren el groc i el negre."